**MAMA.**

Vyslov to slovo mnohokrát a povedz jej, že ju miluješ,

pretože ona ťa milovala skôr, ako ťa uvidela.

Pozri jej do tváre a uvidíš najúprimnejšie oči i vrásky,

za ktorými sa skrýva starosť z obavy o teba.

Chyť ju za ruky, pretože ona ťa nimi vždy chránila a liečila rany.

Priviň sa k jej srdcu, pretože ono celý život bije pre teba.

To je tvoja mama, tvoje útočisko, tvoje bezpečie.

Mama, ktorá tu vždy bola a bude pre teba…

**Drahé mamičky, staré mamy,**

všetky ste požehnaním.

V mene vašich synov, dcér a vnúčat vám chcem z celého srdca poďakovať za to, že ste prijali svoje materstvo ako skutočný zmysel života.

Že ste násobili svoju lásku počtom svojich detí.

Že ste sa stali pre ne oporou, útočiskom, istotou, nehou.

A je to nádherný kolobeh, keď sa potom raz dospelé dieťa pre svoju mamu unavenú rokmi odrazu samé stane oporou a útočiskom. Mnohé to už poznáte. A mnohé ešte len zažívate čas, keď vám dieťa rastie pred očami. Ale všetky ste poznali tajomstvo života, ktoré ste odovzdali ďalej. Stali ste sa pre svoje deti anjelom s druhým krídlom, aby ste ich naučili lietať.

Práve Deň matiek je tu na to, aby nám vami rozdanú lásku pripomenul. Aby nám pripomenul, že vy ste tie, ktoré vždy myslia najprv na iných, až potom na seba. Vy ste tie, ktoré bez veľkých slov odovzdávajú pokoleniam posolstvo bezpodmienečnej lásky. Vy ich pozývate do života nadýchať sa lásky.

A za to vám patrí úcta a obdiv, ktoré vám vyjadrujem v mene svojom, v mene vašich životných partnerov, v mene vašich detí, v mene vašich vnúčat i pravnúčat.

My všetci vám želáme aj v dňoch nastávajúcich predovšetkým veľa zdravia a šťastia.

Nech vás pohoda, úsmev na tvári, porozumenie a láska sprevádzajú na každom kroku.

Mgr. Peter Bartovič

starosta obce Opoj